SKRIFTLIG FORESPØRGSEL P-1483/02

af Christopher Beazley (PPE-DE) til Kommissionen

(23. maj 2002)

Om: Adgang til sammenlignelige oplysninger om uddannelsessystemer i hele EU

Kommissionen oplyste i sit skriftlige svar til skriftlig forespørgsel E-1390/01(1) om komparativ evaluering af uddannelsessystemer, at formålet med kvalitetsvurderinger var at bestemme inden for hvilke områder, der kan udarbejdes sammenligninger mellem de enkelte medlemsstater med henblik på at identificere god praksis, udveksle erfaringer og definere de centrale politiske udfordringer.

Kommissionens rapport om kvalitet i skoleundervisningen er det nyeste dokument, som indeholder sammenlignelige tal fra EU's medlemsstater om uddannelsessystemer. Er Kommissionen enig i, eftersom at tallene i denne rapport hovedsagelig er fra 1997, er det nødvendigt med yderligere indikatorer for at kunne identificere god praksis og definere centrale politiske udfordringer?

Er Kommissionen også enig i, at det vil særdeles fordelagtigt for politiske beslutningstagere at have sammenlignelige tal for ungdomskriminalitet og skolefrafald i EU's medlemsstater? Kan Kommissionen forelægge sådanne tal?

(1) EFT C 364 E af 20.12.2001, s. 98.

Svar afgivet på Kommissionens vegne af Viviane Reding

(17. juni 2002)

Kommissionen er enig i, at det er nødvendigt at have yderligere indikatorer for at kunne fastslå, hvilke udfordringer der er vigtigst inden for almen uddannelse og erhvervsuddannelse. Det arbejde, der blev indledt med rapporten om skoleuddannelsernes kvalitet, er faktisk fortsat efter anmodning fra de europæiske undervisningsministre, med henblik på at fastlægge kvalitetsindikatorerne for livslang læring. Rapporten fremlægges på den konference, som afholdes for europæiske undervisningsministre i Bratislava i juni 2002.

Såvel indikatorer som udveksling af god praksis og peer reviews spiller en central rolle i den åbne koordinationsmetode, især i det detaljerede arbejdsprogram om opfølgning af rapporten om de europæiske uddannelsessystemers konkrete fremtidige mål, der blev vedtaget af Rådet i februar 2002(1) og forelagt Det Europæiske Råd på forårsmødet 2002. Der vil blive udviklet indikatorer for alle de målsætninger, hvor indikatorer vurderes til at være det bedst egnede middel til sammenligning.

For at kunne overvåge denne proces er Kommissionen i gang med at oprette en permanent arbejdsgruppe vedrørende indikatorer og benchmarking bestående af repræsentanter for medlemsstaterne og kandidatlandene.

Kommissionen er opmærksom på, at det samtidig bliver nødvendigt at udvide kvantiteten og kvaliteten af de internationalt sammenlignelige statistikker vedrørende almen uddannelse og erhvervsuddannelse. Sådanne forbedringer er forudsætningen for udviklingen af den åbne koordinationsmetode.

Endelig skal det nævnes, at mens en af de strukturelle indikatorer for social samhørighed dækker elever, der forlader skolen tidligt, findes der endnu ingen europæiske data om ungdomskriminalitet. Kommissionen mener bestemt, at det, så snart der foreligger sammenlignelige data om ungdomskriminalitet, ville være fordelagtigt fremover at undersøge de forhold, som det ærede medlem nævner.

(1) EFT C 58 af 5.3.2002.